钦定古今图书集成/明伦汇编/官常典/第798卷 > 杨卓
## 钦定古今图书集成/明伦汇编/官常典/第798卷 > 杨卓

按《明外史》本传：“卓字自立，泰和人。洪武四年进士。授
吏部主事。逾年，迁广东行省员外郎。田家妇独行山
中，遇雨伐木，卒欲乱之。妇不从，且骂，遂杀妇。妇家得
尸，诉参政，拷同役者二十人，皆引服，吏抱具狱请署。
卓曰：‘杀一妇，安用二十卒乎’？列二十人庭下，熟视久
之，指两卒曰：‘杀人者汝也’。两卒大惊服罪。参政曰：‘员
外何以知之’？”卓曰：“卒二十，必善恶异也。二十人遇一
妇，乱且不能，况杀之乎？”参政曰：“善。”遂生十八人。坐事
谪凤阳屯种。召为礼部主事，改杭州通判。卓未至杭
时，有兄弟争田，累岁不决。卓至，垂涕不欲讯。兄弟感悟，兄竟让与弟田。卓精吏事，吏不能欺，而为治尚宽
恕，民悦服焉。病免，卒。